KIRJALLINEN KYSYMYS P-2525/99 esittäjä(t): Rosa Miguélez Ramos (PSE) komissiolle. Kulttuuriperintö ja muurit.



Virallinen lehti nro 219 E , 01/08/2000 s. 0176 - 0176



KIRJALLINEN KYSYMYS P-2525/99 esittäjä(t): Rosa Miguélez Ramos (PSE) komissiolle (16. joulukuuta 1999) Aihe: Kulttuuriperintö ja muurit Euroopan yhteisö edistää Euroopan kulttuuriperinnön suojelua Raphael-ohjelmaan sisältyvällä Euroopan rakennustaiteellisen perinnön suojelutoiminnalla. Vuodesta 1989 lähtien yhteisö on joka vuosi tuonut esille jonkin arkkitehtuurin osa-alueen: esimerkiksi teatterit, puistot, uskonnolliset rakennukset, teollisuus-, käsityöläis- ja maatalousrakennukset. Kansalaiset tukevat tätä toimintaa, sillä sen avulla voidaan löytää Euroopan kansojen kulttuurin yhteiset juuret. Myös kansalliset, alueelliset ja paikalliset viranomaiset tekevät yhteistyötä tämän toiminnan hyväksi. Euroopassa on monia muurien ympäröimiä kaupunkeja, joiden kulttuuriperintö on hyvin arvokas, ja tärkeä osa tuota kulttuuriperintöä ovat itse muurit. Roomalaiset tai keskiaikaiset muurit ovat pitäneet yllä kaupunkien alkuperäistä luonnetta ja vaikuttaneet niiden kehitykseen ja kaupunkisuunnitteluun. Lugon roomalainen muuri 200-luvulta ansaitsee erityismaininnan, sillä se on historiallisesti ja rakennustaiteellisesti arvokas ja säilynyt täysin alkuperäisessä asussaan. Lugon asukkaat ja kaupunginvaltuusto ovat pyytäneet UNESCO:a julistamaan sen ihmiskunnan kulttuuriperinnöksi. Katsooko komissio, että tulevan kulttuurin puiteohjelman Euroopan rakennustaiteellisen perinnön suojelutoimintaan voidaan sisällyttää historiallisesti ja taiteellisesti erityisen arvokkaiden muurien ympäröimien kaupunkien hyväksi toteutettavia toimia? Toisaalta, ajatellen kulttuurin työllisyysvaikutuksia, harkitseeko komissio mahdollisuutta rahoittaa rakennerahastoista Lugon roomalaisen muurin suojelemiseksi ja ylläpitämiseksi tarvittavia toimia? Viviane Redingin komission puolesta antama vastaus (20. tammikuuta 2000) Kulttuuri 2000 -ohjelmalla, josta Euroopan parlamentti ja neuvosto ovat sopineet, on määrä tukea hankkeita, joilla pyritään vaihtamaan menetelmiä ja tiedottamaan parhaista toimintatavoista kulttuuriperinnön säilyttämisen ja sen parantamisen alalla eurooppalaisten yhteistyötoimien avulla. Arvoisan parlamentin jäsenen ehdottama aihe on yleisten tavoitteiden rajoissa. Yhden kokonaisen vuoden omistaminen jollekin erityisaiheelle merkitsisi muiden yhtä lailla tärkeiden aiheiden syrjimistä. Jos viranomaiset ehdottavat hanketta, joka täyttää tämän vuoden alussa Euroopan yhteisöjen virallisessa lehdessä julkaistavan Kulttuuri 2000 -ohjelman tavoitteet ja valintakriteerit, komissio tutustuu mielellään tällaiseen hakemukseen. Euroopan kulttuuriperinnön arvon lisääminen saattaa varmasti osoittautua merkittäväksi työllisyyden lähteeksi joillekin alueille ja kaupungeille. Tämä näkökohta on jo johtanut tuen myöntämiseen rakennerahastoista esimerkkinä Galiciaa koskeva toimenpideohjelma vuosiksi 19941999. Tukea myönnettiin toimista 3.2.1 ja 3.2.2, jotka keskittyvät yksinomaisesti historiallisten ja kulttuuriresurssien parantamiseen ja entistämiseen. Ottaen huomioon sen, miten tärkeinä komissio pitää tämäntyyppisiä toimenpiteitä, ei voida jättää laskuista sitä mahdollisuutta, että samantyyppisiä toimia saatetaan ottaa käyttöön seuraavan Galiciaa koskevan toimenpideohjelman (vuosiksi 20002006) aikana. Tämä toimenpideohjelma on nyt suunnitteluvaiheessa. Toissijaisuusperiaatteen mukaisesti Lugon roomalaisen muurin sisällyttäminen edellä mainittuihin toimenpideohjelmiin ei kuitenkaan ole komission vaan kansallisten, alueellisten tai paikallisten viranomaisten päätettävissä.